Nacionalne političke partije jedini su legitimni predstavnici konstitutivnih naroda - -afirmacija-

Uvod

Prije svega, osvrnuti ćemo se na značenje glavnih pojmova koji se odnose na temu koju afirmišemo. Konstitutivnost naroda Bosne i Hercegovine je po prirodi vrlo složeno  
multidisciplinarno pitanje. Ono se iskazuje kao kulturna, historijska, politička, ali i ustavnopravna kategorija koja je u složenim društvenim odnosima ne samo bitan element države BiH već i jedna od kulturno-političkih kategorija koja je nezaobilazna u ustavnom uređenju BiH kao moderne europske države. Ustavno uređenje koje je sadržano u sva tri ustava (u Ustavu BiH, Ustavu Federacije BiH i Ustavu Republike Srpske) prihvatilo je konstitutivnost triju naroda kao jednu od najbitnijih pretpostavki od kojih polazi i na kojima počiva.[[1]](#footnote-1) Konstitutivnost naroda u BiH ima svoje historijsko uporište jer Bosna i Hercegovina kao država ima jako dugu povijest i s tim u vezi, vratit ćemo se na period Drugog svjetskog rata. Na Drugom zasjedanju ZAVNOBIH-a 1944. godine posebno je naglašena: *„ravnopravnost Srba, Hrvata i Muslimana Bosne i Hercegovine, koja je njihova zajednička i nedjeljiva domovina.*“[[2]](#footnote-2) Ovdje treba posebnu pažnju obratiti na pojam nedjeljivosti Bosne i Hercegovine oko kojeg su se dogovorili i na kojem su istrajale tadašnje političke elite. Još tada primjećeno je da na prostoru države Bosne i Hercegovine žive tri etničke skupine koje su, iako imaju određene različitosti, opredijeljene za zajednički život i izgradnju države uz poštivanje jednakosti i ravnopravnosti svih. Na ovaj način, iako nije upotrijebljen pojam „konstitutivnosti naroda“, zapravo su dati svi bitni elementi njegovog sadržaja i smisla. Općim okvirnim sporazumom za mir u Bosni i Hercegovini koncept konstitutivnosti naroda uspostavljen je na području čitave države sa Bošnjacima, Srbima i Hrvatima kao konstitutivnim narodima.

1.ARGUMENT: SVRHA I DJELOVANJE NACIONALNIH POLITIČKIH PARTIJA

Kada govorimo o suštini teze koju afirmišemo, nacionalne političke partije zagovaraju nacionalističku ideologiju, odnosno okupljaju pripadnike jednog od tri konstitutivna naroda u BiH. Upravo ove stranke, za razliku od građanskih stranaka, u najvećoj mjeri štite interese svog naroda, “bore se” za njihov položaj i to im je primarni cilj u svom djelovanju. Možemo primjetiti da se protivnici nacionalnih političkih partija u BiH uglavnom osvrću na ponekad netrpeljive situacije između vodećih nacionalnih političkih partija, što ustvari samo pokazuje da vrlo često među njima može doći do sukoba interesa upravo jer se te partije zalažu za pripadnike svog konstitutivnog naroda kao i za to da se svima omoguće jednaka prava. U vezi s tim, ne možemo se pozivati na druge zemlje i njihovo državno i političko uređenje jer Bosna i Hercegovina ima specifično ustavno uređenje i drugačiju strukturu stanovništva, te je nemoguće primjenjivati rješenja drugih multietničkih zemalja. Međutim, možemo navesti kao primjer Sjevernu Makedoniju, kao uvid u činjenicu da su vodeće nacionalne političke stranke ustvari jedini legitimni predstavnici konstitutivnih naroda. Republika Sjeverna Makedonija je multietnička država u kojoj su 64% Makedonci, 26% Albanci, a ostali postotak su Turci, Srbi, Romi, Bošnjaci…[[3]](#footnote-3) Najveće i najorganiziranije političke stranke u Sjevernoj Makedoniji su: Demokratska partija makedonskog nacionalnog jedinstva (VMRO-DPMNE), Socijaldemokratski savez Makedonije, koje zastupaju i štite interese Makedonaca, kao i Demokratska unija za integraciju – vodeća politička stranka Albanaca koja se zalaže za njihov položaj i prava u Sjevernoj Makedoniji. Ova Republika ima ukupno 48 političkih stranaka, ali sama činjenica da narod uglavnom bira ove tri vodeće stranke pokazuje da su upravo one te kojima stanovništvo najviše vjeruje te su time jedini legitimni predstavnici svog naroda.

2. ARGUMENT: REZULTATI IZBORA KAO POKAZATELJ SPONE NACIONALISTIČKIH PARTIJA I KONSTITUTIVNIH NARODA

Prvi demokratski politički izbori održani su u BiH 1990.godine. Nacionalne političke stranke su se nastojale predstaviti kao najadekvatnija alternativa tadašnjem vladajućem Savezu Komunista BiH. Na izborima su pobjedile 3 nacionalne stranke HDZ, SDA i SDS, koje su neposredno prije izbora se udružile u Koaliciju nacionalnih stranaka pri čemu su uspješno svrgnule komuniste.[[4]](#footnote-4) Rezultati izbora su bili ubjedljivi, pa u odnosu na ostale stranke HDZ je osvojio 18,35%, SDS 30% i SDA 35,83% zastupničkih mjesta u Skupštini BiH.[[5]](#footnote-5) Nakon toga, prvi poslijeratni izbori su održani 1996.godine na kojima su birani zastupnici za tek uspostavljene institucije, Predsjedništvo Bosne i Hercegovine, Zastupnički dom Parlamentarne skupštine Bosne i Hercegovine, Zastupnički dom Parlamenta Federacije Bosne i Hercegovine i skupštine županija Federacije BiH. Pobjedu su i na ovim izborima ubjedljivo odnijele nacionalne političke stranke, SDA (u kojoj je Alija Izetbegović osvojio 730.592 glasa), HDZ (u kojoj je Krešimir Zubak osvojio 330.447 glasova) i SDS (u kojoj je Momčilo Krajišnik osvojio 690.646 glasova). Kada se osvrnemo na ove statističke podatke i rezultate općih izbora iz 1990. i 1996.godine, možemo zaključiti da su nacionalne političke stranke oduvijek bile legitimni i ubjedljivi predstavnici konstitutivnih naroda, a takva situacija je prisutna i danas. Na posljednjim općim izborima održanim 2018.godine, kada posmatramo rezultate na području FBiH, SDA je imala 25,48% glasova, a HDZ 14,71% glasova, dok su ostale stranke imale manji postotak glasova. Na području Republike Srpske, SNSD je imala 39,10% glasova, dok su sve ostale političke stranke imale manji postotak glasova.[[6]](#footnote-6) To opet ukazuje na činjenicu da su nacionalne političke stranke uvijek uživale veću podršku i povjerenje svog naroda, nego ostale građanske stranke. Bitno je istaći i samu činjenicu da se razlikuje postotak glasova za nacionalne stranke po gradovima jer nacionalne političke stranke gotovo uvijek pobjede gdje je najviša koncentracija tog konstitutivnog naroda. Tako je naprimjer SDA u Zeničko-dobojskom kantonu osvojila 11 mandata u Skupštini, a HDZ 3, dok s druge strane, u Livanjskom kantonu HDZ je osvojila 8 mandata, dok je SDA 2. Specifična situacija je u Stocu, koji vrlo često privlači medijsku pažnju i meta je mnogih diskusija, a “podijeljen,, je između HDZ i SDA koje se bore za vlast, gdje je uvijek jasno vidljivo da se narod opredjeljuje ili za jednu ili za drugu stranku, iako postoje i druge političke stranke koje narod ne želi jer smatraju da će ih SDA i HDZ najbolje predstavljati te da neće popustiti pod pritiskom i ugroziti njihov nacionalni interes. Ali ipak i u takvoj situaciji vidimo da koncentracija konstitutivnog naroda, u ovom slučaju Hrvata i Bošnjaka, posredno utiče na postotak glasova za nacionalne političke stranke.

3. ARGUMENT: UTICAJ ZASTUPANJA INTERESA SVOG NARODA NA LEGITIMITET NACIONALNIH POLITIČKIH STRANAKA

Osvrnut ćemo se na stanje u našoj državi i na period rata od 1992. do 1995. koji je ostavio mnogobrojne strahove, slabost i posljedice po narod u Bosni i Hercegovini. Još jedan od argumenata jeste činjenica da je narod uslovno rečeno ,,slab” na priču o vjeri i naciji, a nacionalne političke stranke, odnosno njihovi predstavnici, za razliku od građanskih političkih stranaka, zastupaju i štite stavove, interese i položaj svog naroda u tom pogledu. Možemo i reći da je to njihov primarni zadatak. Tako je predsjednik SDA Bakir Izetbegović izjavio 28.9.2017. na Dan Bošnjaka: "U proteklih nekoliko decenija Bošnjaci su prešli tegoban historijski put vrijedan stoljeća. Plaćena je ogromna cijena slobode, ali Bošnjaci su izborili poziciju političkog faktora bez kojeg nema kalkulacije ne samo u BiH već u cijelom regionu. Reafirmirali smo vlastiti identitet, vjeru i kulturu, vratili historijsko ime naroda i jezika. Uz sve probleme, osporavanja i otpore, BiH je suverena, jedinstvena i samostalna država".[[7]](#footnote-7) S druge strane, predsjednik HDZ Dragan Čović je na IV Saboru Hrvatske zajednice Herceg – Bosne govorio je o tome kako je potrebno ojačati institucije u BiH da bi se sačuvao hrvatski narod, kao i da treba očuvati nešto što je najvrjednije, a to je ime Herceg Bosna.[[8]](#footnote-8) S tim u vezi, konstitutivni narodi imaju povjerenje u svoju nacionalnu političku stranku te ih na taj način legitimiraju.

4.ARGUMENT: OSIGURANJE VEĆEG BROJA ZASTUPNIKA KONSTITUVNIH NARODA U DRŽAVNIM INSTITUCIJAMA KROZ IZBOR NACIONALNIH STRANKA

Tokom prve polovice 1990. godine započinje formiranje novih političkih stranaka u BiH. Kao što smo rekle na početku, najprije se osnivaju tri stranke s etničkim predznakom koje okupljaju hrvatske, srpske ili bošnjačke članove i njihove interese. Tako se osnivaju Stranka demokratske akcije (SDA; zastupa Bošnjake-Muslimane), Srpska demokratska stranka (SDS; zastupa Srbe), te Hrvatska demokratska zajednica BiH (HDZ BiH; zastupa Hrvate). Na ovaj način se na „prvim višestranačkim izborima u Bosni i Hercegovini oblikuje višestranački sistem izveden dominantno na etničkoj osnovi. Pobjedu na prvim izborima odnose upravo ove tri stranke. Najveći broj današnjih stranaka u BiH će nastati transformacijom ili raskolima unutar ove četiri stranke iz čega proizilazi da su upravo one prvobitno uporište za sve ostale stranke u usponu. Moguće je identificirati pet relevantnih političkih stranaka u BiH u razdoblju 1996–2016, s posebnim akcentom na dva kruga izbora za Parlament BiH u 2010. i 2014. godini. Tri od ovih pet stranaka su već spomenute ključne stranke na izborima 1990. godine. Relevantne stranke ispunjavaju četiri sljedeća kriterija: (1) samostalni nastup na više od pola izbora; (2) kontinuirano prisustvo u Parlamentu (osvojeni mandat, samostalno ili u koaliciji); (3) učešće u vlasti u najmanje jednom mandatu; te (4) izborni rezultat iznad 5% u posljednja dva kruga izbora.[[9]](#footnote-9) S obzirom na ovu statistiku možemo zaključiti da se izborom nacionalnih stranaka osigurava najveći broj zastupnika iz reda konstitutivnih naroda koji ih bira. Time vidimo koliku stabilnost u političkoj vlasti imaju upravo nacionalne stranke što je još jedan argument za potvrdu da su jedine legitimni predstavnici.

5. ARGUMENT : USTAVNO UREĐENJE BOSNE I HERCEGOVINE

Jedno od načela Ustava BiH se odnosi na konstitutivnost naroda u Bosni i Hercegovini što je u istoj jedno od najčešćih pitanja sukoba i previranja. Ovo pitanje osim što ga štiti sam Ustav traži zaštitu i od strane političkih stranaka i njenih predstavnika koje narod bira. To načelo glasi:

“Podsjećajući se na Osnovna načela usaglašena u Ženevi 8. 9. 1995. godine i u Njujorku 26. 9. 1995. godine, Bošnjaci, Hrvati i Srbi, kao konstitutivni narodi (u zajednici s ostalima), i građani Bosne i Hercegovine ovim utvrđuju Ustav Bosne i Hercegovine....”

Mnogo puta je upravo ovo načelo bilo jedan od stavova u predmetima sporova pred Ustavnim sudom ili sam predmet, koje je ustavni sud u svojim odlukama štitio i naglašavao njegovu bitnost. Kao primjer navest ćemo jedno obrazloženje Ustavnog suda u kojem on naglašava bitnost ovog načela. Sažetak obrazloženja Odluke Ustavnog suda BiH U-23/14 po apelaciji Bože Ljubića u kojoj Ustavni sud BiH jasno kaže kako je temeljna zadaća Doma naroda zaštita konstitutivnosti naroda, te kako je temelj demokratskog odlučivanja upravo legitimno predstavljanje konstitutivnih naroda i time kaže kako je konstitutivnost naroda natkrovljujuće načelo Ustava BiH.[[10]](#footnote-10) Pored toga legitimno predstavljanje kojim se osigurava politička stabilnost i pravna sigurnost je preduvjet uspostave funkcionalne, stabilne i demokratske države na načelima jednakopravnosti tri konstitutivna naroda i svih njezinih građana. Bosna i Hercegovina na taj način u ostvaruje pretpostavke što skorijeg pristupa euroatlantskim integracijama. Nadalje, ovo načelo Ustava BiH umnogome oblikuje Izborni zakon BiH i njegove članove.

Član 8.1

* Članove Predsjedništva Bosne i Hercegovine, koji se neposredno biraju sa teritorije Federacije Bosne i Hercegovine – jednog Bošnjaka i jednog Hrvata, biraju birači registrirani da glasaju u Federaciji Bosne i Hercegovine. Birač registriran da glasa u Federaciji može glasati ili za Bošnjaka ili za Hrvata, ali ne za oba. Izabran je bošnjački i hrvatski kandidat koji dobije najveći broj glasova među kandidatima iz istog konstitutivnog naroda.
* Člana Predsjedništva Bosne i Hercegovine, koji se neposredno bira sa teritorije Republike Srpske – jednog Srbina, biraju birači registrirani da glasaju u Republici Srpskoj. Izabran je kandidat koji dobije najveći broj glasova.

Član 10.10

* Kantonalna zakonodavna tijela biraju pedeset osam (58) delegata u Dom naroda, sedamnaest (17) iz reda bošnjačkog, sedamnaest (17) iz reda srpskog, sedamnaest (17) iz reda hrvatskog naroda i sedam (7) iz reda ostalih.

Član 11.1

* Najmanje četiri (4) člana svakog konstitutivnog naroda će biti zastupljeno u Narodnoj skupštini Republike Srpske.

Navedeni članovi nalažu da se kroz Izborni zakon BiH osigura „veza između onih koje predstavlja i njihovih političkih predstavnika na svim administrativno-političkim razinama“, jer ona „omogućava legitimitet predstavnicima zajednice“, što u onim tijelima vlasti koja su namijenjena predstavljanju konstitutivnih naroda podrazumijeva legitimitet upravo predstavnika/zastupnika konstitutivnih naroda. Načelo legitimnog predstavljanja konstitutivnih naroda zahtijeva da svaki predstavnik/zastupnik ima većinski izborni legitimitet upravo onoga naroda koji predstavlja i čije interese zastupa, te zahtijeva da svaki izborni glas unutar pojedinog konstitutivnog naroda ima istu vrijednost. Izborom nacionalnih stranaka narodu se osigurava postavljanje onih predstavnika/zastupnika konstitutivnih naroda sa ovim legitimitetom koji će ga usmjeriti u korist svog konstitutivnog naroda.

Zaključak:

Iz svih spomenutih argumenata možemo zaključiti da je ključno pitanje našeg naroda upravo njegova kontitutivnost i njeno osiguranje, koje je pored svega zaštićeno i Ustavom. Kroz načelo konstitutivnosti većim dijelom formiran je i Izborni zakon koji kroz svoje članove osigurava legitimnost zastupnika konstitutivnih naroda. Upravo je narod taj koji daje tim zastupnicima takav legitimitet pa je vrlo bitno da izaberu one koji će kroz taj legimitet zastupati interese konstitutivnih naroda. Iz primjera i postotaka koji se odnose na izbore u BiH kroz godine vidimo koliko povjerenja imaju nacionalne političke stranke od strane stanovništva BiH tj. konstitutivnih naroda koje zastupaju. Razlog za to je upravo sigurnost koja je spomenuta u više argumenata koju narod ima u pravcu ostvarivanja interesa konstitutivnih naroda, većem broju zastupnika iz reda njihovog naroda koji će ostvarivati primarno njihove interese. Zašto baš zastupnici iz nacionalnih stranaka uživaju najviše povjerenja u ostvarenju tih ciljeva i interesa navedeno je u argumentima koji se osvrću na primarne zadatke koje sebi zadaju nacionalne stranke, a to su zaštita konstitutivnosti naroda koji zastupa. Zaključno iz svega ovoga proizilazi da su nacionalne političke partije jedini legitimni predstavnici naroda upravo zato što su skoncentrisani najviše na zaštitu svog naroda koja je svakom narodu primarna stvar u egzistenciji i promicanju i osiguranju ostvarenja njihovih interesa i ciljeva.

Radile: Emina Kukuljac i Džejlana Alić.

Više o ovoj temi možete pronaći na:

* <https://hrcak.srce.hr/index.php?show=clanak&id_clanak_jezik=341465>
* <https://hrcak.srce.hr/index.php?show=clanak&id_clanak_jezik=341267>
* <https://www.fes-croatia.org/old-site/E-books/pdf/Kako%20potaknuti%20razvoj%20na%20lokalnoj%20razini/07.pdf>
* <https://hrcak.srce.hr/211318>
* <https://hms.ba/ustavni-sud-bih-temeljna-zadaca-doma-naroda-zastita-konstitutivnosti-naroda/>

1. <https://hrcak.srce.hr/index.php?show=clanak&id_clanak_jezik=330947> datum pristupa: 08.04.2020. [↑](#footnote-ref-1)
2. Kemal Efendić, Konstitutivnost naroda u Bosni i Hercegovini - Pregled teorijsko pravnih i pojmovnih određenja, Anali Pravnog fakulteta. <https://www.prf.unze.ba/Docs/Anali/Analibr21god11/3.pdf> [↑](#footnote-ref-2)
3. <https://www.enciklopedija.hr/Natuknica.aspx?ID=38252> datum pristupa: 08.04.2020. [↑](#footnote-ref-3)
4. <https://micromreza.com/index.php/vijesti/politika-ekonomija/484-prvi-izbori-u-bih-1990-godina> datum pristupa: 09.04.2020. [↑](#footnote-ref-4)
5. Krstan Malešević, Marginalije o Be Ha izborima ’90, Ekonomski fakultet, Banja Luka, str 320-321. [↑](#footnote-ref-5)
6. <https://www.izbori.ba/rezultati_izbora?resId=25&langId=1#/2/1/0/0/0/0> datum pristupa: 09.04.2020. [↑](#footnote-ref-6)
7. <http://www.uskinfo.ba/vijest/bakir-izetbegovic-o-danu-bosnjaka-bih-je-nas-temeljni-okvir-opstanka/41332> datum pristupa: 09.04.2020. [↑](#footnote-ref-7)
8. <https://narod.hr/svijet/covic-o-hrvatima-u-bih-trebamo-ocuvati-vrijedno-ime-herceg-bosna> datum pristupa: 09.04.2020. [↑](#footnote-ref-8)
9. <https://hrcak.srce.hr/211318>, Damir Kapidžić, Segmentirani stranački sustav Bosne i Hercegovine, str. 13. [↑](#footnote-ref-9)
10. <https://hms.ba/ustavni-sud-bih-temeljna-zadaca-doma-naroda-zastita-konstitutivnosti-naroda/>, datum pristupa: 07.04.2020. [↑](#footnote-ref-10)